KIRJALLINEN KYSYMYS E-3160/02

esittäjä(t): Rosa Miguélez Ramos (PSE) komissiolle

(5. marraskuuta 2002)

Aihe: Kreikkalaisten vesiviljelyalan yritysten harjoittama polkumyynti

Kalastuspolitiikasta vastaava komission jäsen antoi minulle kysymykseeni E-2485/02(1) moniselitteisen vastauksen, johon toivoisin täsmennystä.

Ensinnäkin meribassin ja kultaotsa-ahvenen hinnat eivät ole nousseet vuonna 2002, sillä kesäkuukausien (silloin kysyntä on suurempaa ja kreikkalaisten polkumyyntiä harjoittavien yritysten tarjonta vähäisempää) hintoja ei voida verrata lokakuun ja marraskuun hintoihin, jotka ovat aina alhaisempia. Kausivaihteluita lukuunottamatta hinnat ovat olleet laskusuunnassa vuodesta 1999.

Onko komissio tietoinen, että kultaotsa-ahvenen tuottajat tarjoavat Mercamadridin tukkukauppiaille kultaotsa-ahventa 2,10 euron kilohintaan (300400 gramman suuruiset kalat) ja 2,90 euron kilohintaan (400600 gramman suuruiset kalat). Nämä hinnat ovat huomattavasti alhaisempia kuin Välimeren vesiviljelykomitean (MEDACQUA) ja Euroopan vesiviljelyliiton (FEAP) lokakuussa 2001 Edinburghissa määrittelemät tuotantokustannukset, jotka olivat 4,34 euron ja 4,84 euron välillä. Katsooko komissio, että kreikkalaisten harjoittaman polkumyynnin tarkoituksena on eliminoida kilpailijat muissa maissa ja vahvistaa omaa hallitsevaa asemaansa Euroopan markkinoilla? Kuinka komissio voi muuten selittää, että yhteismarkkinoilla toimiva yritys voi pitkän aikaa myydä valtavat määrät kalaa hintaan, joka on 50 prosenttia alhaisempi kuin keskimääräiset tuotantokustannukset?

Toisaalta komission jäsen Franz Fischler vakuuttaa vastauksessaan, että komissio ei ole saanut virallisia valituksia kreikkalaisten tuottajien harjoittamasta polkumyynnistä. Kuitenkin Ranskan, Italian, Katalonian ja Andalusian tuottajajärjestöt lähettivät valituskirjelmän silloiselle kalastuksen pääosaston pääjohtajalle Steffen Smidtille ja myöhemmin kalastuksesta vastaavalle komission jäsenelle.

Minkä takia komissio ei ole tehnyt mitään valitusten johdosta tai toiminut viran puolesta? Ovatko kilpailun pääosaston yksiköt selvillä asiasta? Onko komissio tietoinen siitä, että sen toimettomuuden seurauksena monta yritystä joudutaan sulkemaan, samalla kun kreikkalainen oligopoli on jo saavuttanut etuja pienten kreikkalaisten toimintansa lopettaneiden yritysten kustannuksella?

Katsooko komissio, että on vielä odotettava ennen kuin ryhdytään toimiin polkumyyntiä vastaan, joka rikkoo kilpailusääntöjä ja pyrkii eliminoimaan kilpailevat yritykset muissa tuottajamaissa?

(1) EYVL C 52 E, 6.3.2003, s. 178.

Franz Fischlerin komission puolesta antama vastaus

(5. joulukuuta 2002)

Komissio jatkaa meribassin ja kultaotsa-ahvenen markkinahintojen kehittymisen seuraamista. Komissio on vastaanottanut eri osapuolilta kirjeitä, joissa valitetaan alhaisista hinnoista, mutta kukaan näistä osapuolista ei ole mennyt pitemmälle kuin esittänyt epämääräisiä syytöksiä kreikkalaisten tuottajien petoksista. Myöskään vakavia merkkejä sovellettavien yhteisön säännösten rikkomisesta ei ole esitetty. Se, että eräät tuottajat tarjoavat kalaa hyvin alhaiseen hintaan, ei välttämättä merkitse, että olisi kysymys petoksesta tai yrityksestä väärinkäyttää määräävää asemaa. Alhaiset myyntihinnat herättävät epäilyksiä yhteisön kilpailulainsäädännön vastaisuudesta ainoastaan siinä tapauksessa, että tällaisia hintoja tarjoaa määräävässä asemassa oleva yritys (tai yhdessä määräävässä asemassa olevien yritysten ryhmä) tai että hinnat ovat kilpailijoiden markkinoilta syrjäyttämiseen tähtääviä (yrityksen/yritysten omakustannushintoja alhaisempia mutta eivät yrityksen/yritysten kilpailijoiden keskimääräisiä kustannuksia alhaisempia) tai syrjiviä. Arvoisan parlamentin jäsenen esittämissä tiedoissa ei mainita, että kyseiset kreikkalaiset yritykset olisivat määräävässä asemassa tai että niiden ollessa määräävässä asemassa niiden veloittamat hinnat olisivat EY:n perustamissopimuksen 82 artiklan, jossa kielletään määräävän aseman väärinkäyttö, vastaisia. Jos arvoisalla parlamentin jäsenellä on lisätietoja tästä asiasta, komission kilpailuasioista vastaava osasto olisi luonnollisesti valmis tarkastelemaan niitä.

Komissio on täysin tietoinen siitä, että niin alhaisia hintoja kuin arvoisan parlamentin jäsenen Mercamadrisista ilmoittamat hinnat saattaa esiintyä. Komissio luottaa kuitenkin ainoastaan virallisiin tilastoihin (FAO Globefish), joiden mukaan meribassin ja kultaotsa-ahvenen keskihinnat nousivat Euroopassa joulukuussa 2001 ja ylittivät siitä lähtien tuotantokustannukset jokaisen kuukauden aikana. Poikkeuksena olivat kultaotsa-ahvenen hinnat lyhyen kauden ajan (tammikuusta maaliskuuhun vuonna 2002).

Meribassin ja kultaotsa-ahvenen hintojen laskusuuntaus viimeisten kolmen vuoden aikana saattaisi johtua joko teollisuuden vakiintumisesta tai näiden kalojen rakenteellisesta ylituotannosta. Kaikki 16. toukokuuta 2002 pidetyssä erityiskokouksessa läsnä olleet jäsenvaltioiden edustajat torjuivat jälkimmäisen olettamuksen. Tämän näkökohdan selventämiseksi Brysselissä järjestetään marraskuussa 2002 jäsenvaltioiden ja tuottajien edustajien uusi erityiskokous. Lisäksi komissio rahoittaa tulevien kuukausien aikana meribassin ja kultaotsa-ahvenen markkinoita koskevaa tutkimusta.

Komissio ilmoittaa arvoisalle parlamentin jäsenelle tämän asian etenemisestä tulevaisuudessa.